โวทั่วโลกยอมรับมาตรฐานบัญชีไทย
ก.ล.ต.โชว์มาตรฐานบัญชีไทยเป็นสากล หนุน บจ. ระดมทุนต่างประเทศได้ ขายของในยุโรปฉลุย
21 ส.ค. 2555

ก.ล.ต.โชว์มาตรฐานบัญชีไทยเป็นสากล หนุน บจ. ระดมทุนต่างประเทศได้ ขายของในยุโรปฉลุย
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า องค์กรนานาชาติให้การยอมรับระบบการกำกับดูแลผู้สอบบัญชีในตลาดทุนไทยที่มีความเข้มข้นตามมาตรฐานสากล ทำให้การเปิดเผยข้อมูลของบริษัทไทยเป็นที่น่าเชื่อถือ และช่วยให้การระดมทุนในต่างประเทศสามารถทำได้สะดวกขึ้น 




 
เลขาธิการ ก.ล.ต. กล่าวว่า บริษัทไทยที่ต้องการออกและเสนอขายหลักทรัพย์ในสหภาพยุโรป สามารถใช้ผู้สอบบัญชีของไทยได้โดยผู้สอบบัญชีไม่ต้องขึ้นทะเบียนกับหน่วยงานกำกับดูแลของประเทศนั้นอีก ซึ่งคาดว่าจะมีการประกาศอย่างเป็นทางการเร็วๆ นี้ 
ทั้งนี้ จะเป็นประโยชน์กับบริษัทไทยที่จะไประดมทุนในต่างประเทศได้ ซึ่งไม่ต้องไปว่าจ้างบริษัทตรวจสอบบัญชีในต่างประเทศอีก ในขณะเดียวกันบริษัทไทยที่ได้รับรองการตรวจสอบบัญชีจากบริษัทที่ได้รับรองจาก ก.ล.ต. จะทำให้นักลงทุนต่างชาติเชื่อมั่นในความเป็นมาตรฐานสากลและจะกล้าเข้ามาลงทุน
นอกจากนี้ จากการตรวจคุณภาพของสำนักงานสอบบัญชีที่มีอยู่ 26 แห่ง ซึ่งได้ตรวจสอบไปแล้ว 22 แห่ง พบว่า สำนักงานสอบบัญชีส่วนใหญ่มีความตั้งใจ โดยได้ทุ่มเททรัพยากรอย่างเต็มที่ในการพัฒนาและปรับปรุงระบบงาน โดยทุกแห่งมีการวางระบบการควบคุมคุณภาพงานสอบบัญชีเป็นไปตามมาตรฐานวิชาชีพ แม้ว่าการปฏิบัติในบางเรื่องอาจยังต้องปรับปรุง เนื่องจากมาตรฐานดังกล่าวเป็นเรื่องใหม่ 
“ในช่วง 2 ปีที่ผ่านมา ก.ล.ต. ได้ปรับปรุงแนวทางการกำกับดูแลผู้สอบบัญชีให้เข้มข้นขึ้นตามมาตรฐานสากล โดยเน้นการควบคุมคุณภาพงานสอบบัญชีทั้งกระบวนการ จนปัจจุบัน ก.ล.ต. ได้รับการยอมรับในเรื่องคุณภาพการกำกับดูแลผู้สอบบัญชีในตลาดทุน ทั้งจากสหภาพยุโรป ธนาคารโลก ก.ล.ต.นานาชาติ และ ก.ล.ต.ในอาเซียน” นายวรพล กล่าว
ก.ล.ต.ยังได้เข้าร่วมเป็นสมาชิก International Forum of Independent Audit Regulator (IFIAR) ซึ่งเป็นองค์กรความร่วมมือระหว่างประเทศที่จัดตั้งขึ้น เพื่อส่งเสริมความร่วมมือระหว่างหน่วยงานอิสระที่ทำหน้าที่กำกับดูแลผู้สอบบัญชี และเป็นสมาชิกของ ASEAN Audit Regulators Group อีกด้วย